Rainis „Mūza mājās” (1923)

Dzejoļu krājumā „Mūza mājās” sakopoti veltījumu dzejoļi, kas tapuši ilgu gadu gaitā no 1904. līdz 1923. gadam. Tiem ir plašs adresātu diapazons – gan dažādas organizācijas, gan atsevišķi tuvi cilvēki. Krājumā iekļauti arī svētku un teātra izrāžu prologi. Dzejoļi sniedz ieskatu Raiņa attiecībās ar daudziem un dažādiem cilvēkiem, raksturo vidi un viņa līdzdalību sabiedrības dzīvē. Rainis krājumu nosauc – „Sveicieni daudziem un vieniem”. Atceroties tā tapšanu, viņš raksta: „Pārbraucot no ārzemēm, sakari i sabiedriskie, i personiskie, ar mīļajām dzimtenes dvēselēm tika nesamērojami plašāki un dzīvāki; viss šķetinājās gan personiskā satiksmē, bet dzeja kā līdzeklis domu un jūtu izmaiņai un psihiskām attiecībām tikai vēl izauga kuplāk. Maza tiesa no tā visa atspoguļojas šinī dzejas grāmatā; arī tas, kas domāts gluži personiski, tomēr aizsniedzas uz kopumu. […] Tūkstots vissīkākās zelta stīdziņas – katra saraujama, uzpūšot dzestru dvašu vien, – kopā tomēr ir tā stiprā saite, kas tura pie dzimtenes un kas nau pārcērtama ne ar nāves ieroci.” Dzejoļu krājumu veido trīs nodaļas, kuras iezīmē dzejoļu tapšanas periodu. Pirmajā daļā „Zem olīvas” ietverti no 1906. līdz 1920. gadam Kastaņolā sacerēti darbi, otrajā – „Zem ābeles” – divdesmito gadu sākumā dzimtenē rakstīti dzejoļi, bet pēdējā, trešajā daļā „Zem ziemeļegles” – viens dzejolis, kurš radies 1904. gadā un saistās ar studiju gadiem Pēterburgā. Katras daļas dzejoļus Rainis sadala sīkākās apakšnodaļās – daudziem, vairākiem, vieniem. Krājumā „Mūza mājās” ietverti prologi lugām „Pūt, vējiņi!”, „Uguns un nakts”, „Pusideālists”, „Krauklītis”, Dailes teātra atklāšanai ar traģēdiju „Indulis un Ārija” u.c.

Dzejoļu krājums „Mūza mājās” iznāk Anša Gulbja apgādā 1923. gadā. Gatavojot krājumu publicēšanai Kopotajos rakstos „Dzīve un darbi” 1925. gadā, Rainis tam pievieno virkni vēlāk tapušu dzejoļu un izveido papildinājumu otrajai nodaļai.